b'\n_START_ARTICLE_\nHazari\n_START_PARAGRAPH_\nHazari (nare\xc4\x8dno tur\xc5\xa1ko: Xazarlar) so bili polnomadsko tur\xc5\xa1ko ljudstvo, ki je od 7. do 10. stoletja vladalo v Pontsko-kaspijski stepi od Dnjepra do Urala in na severnem Kavkazu. Ime Hazar je verjetno povezano s tur\xc5\xa1kim pridevnikom \'gezer\', ki pomeni \'mobilen\' in glagolom \'gezmek\' , ki pomeni \'potovati\' ali \'tavati\'._NEWLINE_V 7. stoletju so na severnem Kavkazu ob Kaspijskem jezeru ustanovili neodvisen kaganat. Prvotno so bili \xc5\xa1amanisti tengriisti, kasneje pa so zaradi vpliva Bizantinskega cesarstva in islamskih kalifatov mnogi prestopili v kr\xc5\xa1\xc4\x8danstvo, judaizem in islam. Kaganat je v 8. ali 9. stoletju kot dr\xc5\xbeavno religijo prevzel judaizem. Ko so bili Hazari na vi\xc5\xa1ku mo\xc4\x8di, so skupaj s svojimi podlo\xc5\xbeniki obvladovali ve\xc4\x8dino sedanje ju\xc5\xbene Rusije, zahodni Kazahstan, vzhodno Ukrajino, Azerbajd\xc5\xbean, ve\xc4\x8dji del severnega Kavkaza (\xc4\x8cerkezijo, Dagestan in \xc4\x8ce\xc4\x8denijo), dele Gruzije in polotok Krim._NEWLINE_V letih 965 do 969 je njihovo samostojnost zlomil knez Svjatoslav I. Kijevski in postali so podlo\xc5\xbeniki Kijevske Rusije. Hazare so postopoma izpodrinili Rusi in Kip\xc4\x8daki, nato pa Zlata horda, tako da so kot kulturno razli\xc4\x8dno ljudstvo postopoma izginili.\n_START_SECTION_\nPlemena\n_START_PARAGRAPH_\nHazarska plemenska sestava ni povsem jasna. Delili so se na Ak-Hazare (Bele Hazare) in Kara-Hazare (\xc4\x8crne Hazare). Muslimanski geograf al-Istahri je zapisal, da so bili Beli Hazari presenetljivo lepi, da so imeli rde\xc4\x8de lase, belo polt in modre o\xc4\x8di, \xc4\x8crni Hazari pa so bili temno rjavi, skoraj \xc4\x8drni, "kot da so Indijci" Ob tem je treba upo\xc5\xa1tevati, da imajo podobno politi\xc4\x8dno in ne rasno delitev tudi druga tur\xc5\xa1ka ljudstva, ki se delijo na "belo" kasto vladajo\xc4\x8dih vojakov in "\xc4\x8drno" kasto navadnih ljudi. Ve\xc4\x8dina poznavalcev zato meni, da je al-Istahari imeni obeh skupin napa\xc4\x8dno interpetiral.\n_START_SECTION_\nUstanovitev hazarske dr\xc5\xbeave\n_START_PARAGRAPH_\nZgodnja hazarska zgodovina je tesno povezana z Goktur\xc5\xa1kim kaganatom, ki je nastal leta 552, ko je pleme A\xc5\xa1inov porazilo Rouran. Znano je, da so leta 515-516 Huni Saviri napadli Armenijo in da je vdova njihovega kneza Bolaha Boariksa leta 527 sklenila mir z Bizantinskim cesarstvom. Omeniti velja tudi dejstvo, da je perzijski knez Hosrau I. leta 529 zatrl socialno gibanje, ki ga je vodil zaratustrski duhovnik Mazdak in prisilil \xc5\xa1tevilne judovske dru\xc5\xbeine, ki so podpirale gibanje, k begu na ozemlje severno od Kavkaza. Omenja se tudi, da je leta 552 v zahodnem tur\xc5\xa1kem kaganatu vladal kagan Tumin ali Tumen iz plemena A\xc5\xa1ina. Domneva se, da so prebivalci zahodnega dela Goktur\xc5\xa1kega kaganata postali znani kot Avari. V tem obdobju se omenja tudi ve\xc4\x8d savirskih in hazarskih napadov na Kavka\xc5\xa1ko Albanijo._NEWLINE_Prvi pomemben zgodovinski dogodek, v katerem so sodelovali Hazari, je njihova udele\xc5\xbeba v pohodu bizantinskega cesarja Heraklija (610 \xe2\x80\x93 641) proti perzijskm Sasanidom. Hazarski vladar Ziebel, katerega v\xc4\x8dasih istovetijo s Tong Jabgu kanom Zahodnih Turkov, je pomagal Bizantincem osvojiti Gruzijo. Ziebelov sin se je celo nameraval poro\xc4\x8diti s Heraklijevo h\xc4\x8derko, vendar do poroke ni pri\xc5\xa1lo. Med vojnim pohodom v Gruzijo je Hazare morda vodil general Mo-ho-\xc5\xa1ad, njihovi vojski pa je morda poveljeval njegov sin Buri-\xc5\xa1ad._NEWLINE_Po propadu Goktur\xc5\xa1kega cesarstva zaradi notranjih sporov v 7. stoletju se je zahodna polovica cesarstva razdrobila v \xc5\xa1tevilne plemenske zveze, med katerimi so bili najpomembnej\xc5\xa1i Bolgari pod vodstvom plemena Dulo in Hazari pod vodstvom plemena A\xc5\xa1ina, iz katerega so bili tudi tradicionalni vladarji Goktur\xc5\xa1kega cesarstva. V 670. letih so Hazari razbili bolgarsko plemensko zvezo, kar je povzro\xc4\x8dilo selitev \xc5\xa1tevilnih plemen, tako da sta pod bolgarsko oblastjo ostali samo Vol\xc5\xa1ka Bolgarija in Bolgarski kanat ob Donavi._NEWLINE_V 7. in 8. stoletju so se Hazari ve\xc4\x8dkrat vojskovali z Omajadskim kalifatom, ki je posku\xc5\xa1al raz\xc5\xa1iriti svoj vpliv na Transoksanijo in Kavkaz. V prvi vojni, ki se je za\xc4\x8dela v zgodnjih 650. letih, so Arabci pod poveljstvom Abd ar-Rahmana ibn Rabiaha v bitki pred hazarskim mestom Belend\xc5\xbeer do\xc5\xbeiveli poraz._NEWLINE_\xc5\xa0tevilni ruski viri omenjajo, da je bilo hazarskemu kaganu iz tistega obdobja ime Irbis in je bil potomec goktur\xc5\xa1ke vladarske hi\xc5\xa1e A\xc5\xa1ina. Vpra\xc5\xa1anje je, ali je Irbis sploh obstojal in \xc4\x8de je, kateri od \xc5\xa1tevilnih goktur\xc5\xa1kih vladarjev s tem imenom je bil._NEWLINE_V naslednjih desetletjih so Arabci \xc5\xa1e ve\xc4\x8dkrat napadli Hazare, Hazari pa so vpadali v Kurdistan in Iran. Iz al-Tabarijevih zapisov je razvidno, da so se Hazari zdru\xc5\xbeili z ostanki Gokturkov v Transoksaniji v enotno fronto proti Arabcem.\n_START_SECTION_\nHazari in Bizantinsko cesarstvo\n_START_PARAGRAPH_\nHazari so \xc5\xbee v poznem 7. stoletju obvladovali ve\xc4\x8dino polotoka Krima. Sredi 8. stoletja so premagali uporni\xc5\xa1ke Krimske Gote in zasedli njihovo mesto Doros, sedanji Mangup. Za svojo prestolnico (tudun) so leta 690 izbrali Herson, \xc4\x8deprav je mesto uradno pripadalo Bizantinskemu cesarstvu._NEWLINE_Hazari so bili vsaj del 8. stoletja zavezniki Bizantinskega cesarstva. Cesarju Justinijanu II., ki je bil v izgnanstvu v Hersonu, je leta 704/705 uspelo pobegniti na ozemlje Hazarov, kjer se je poro\xc4\x8dil s sestro kagana Ibuzirja Teodoro. S Teodorino pomo\xc4\x8djo je pobegnil v Bolgarijo in s pomo\xc4\x8djo bolgarskega kana Tervela ponovno pri\xc5\xa1el na bizantinski prestol. Hazari so kasneje podprli uporni\xc5\xa1kega generala Filipika Bardana, ki je leta 711 Justinjana odstavil in sam zasedel bizantinski prestol._NEWLINE_Bizantinski cesar Leon III. je svojega sina, kasnej\xc5\xa1ega cesarja Konstantina V., poro\xc4\x8dil h\xc4\x8derko hazarskega kagana Biharja \xc4\x8ci\xc4\x8dak. Poroka je bila sklenjena zaradi zavezni\xc5\xa1tva med obema cesarstvoma. \xc4\x8ci\xc4\x8dak se je pokristjanila in preimenovala v Ireno. Njun sin je Leon je postal bizantinski cesar Leon IV., ki je bolj poznan kot Leon Hazar.\n_START_SECTION_\nDruga hazarsko arabska vojna\n_START_PARAGRAPH_\nSovra\xc5\xbenosti med Omajadskim kalifatom in Hazari so ponovno izbruhnile v 710. letih zaradi stalnih vdorov ene in druge strani \xc4\x8dez Kavkaz. Med vojno je bilo samo nekaj odlo\xc4\x8dilnih bitk. Hazari pod poveljstvom kneza Bard\xc5\xbeika so napadli sevezozahodni Iran in decembra 730 pri Ardabilu porazili omajadsko vojsko, ubili njenega vojskovodjo al-D\xc5\xbearraha al-Hakamija in za kratek \xc4\x8das zasedli mesto. Naslednje leto so Hazari pri Mosulu v severnem Iraku do\xc5\xbeiveli poraz, v katerem je bil Bard\xc5\xbeik ubit. Arabska vojska, kateri je najprej poveljeval knez Maslamah ibn Abd al-Malik, za njim pa Mervan ibn Mohamed, kasnej\xc5\xa1i kalif Mervan II., je nato vdrla \xc4\x8dez Kavkaz in leta 737 porazila Hazare pod poveljstvom Hazar Tarhana. Arabci so za nekaj \xc4\x8dasa zasedli Itil in morda prisilili kagana k spreobrnitvi v islam. Stalna okupacija Kavkaza zaradi nestabilnosti omajadskega re\xc5\xbeima ni bila mogo\xc4\x8da, zato se je arabska vojska umaknila in Hazari so ponovno vzpostavili svojo neodvisnost. Domneva se, da so Hazari privzeli judaizem, do katerega je teoreti\xc4\x8dno pri\xc5\xa1lo okrog leta 740, ravno ob ponovni vzpostavitvi svoje neodvisnosti._NEWLINE_Arabski viri trdijo, da je leta 730 ali 731 v Hazariji vladala kaganka ali regentka Parsbit (ali Barsbek), ki je imela veliko mo\xc4\x8d in je leta 730 sama poveljevala hazarski vojski v vojni proti Arabcem. Arabski zapisi ka\xc5\xbeejo na to, da so lahko v hazarski dr\xc5\xbeavi pri\xc5\xa1le na visoke polo\xc5\xbeaje tudi \xc5\xbeenske._NEWLINE_Hazarom je s temi vojnami uspelo za nekaj \xc4\x8dasa zaustavili prodiranje Arabcev v vzhodno Evropo, nazadnje pa so se morali umakniti preko Kavkaza na sever. V naslednjih desetletjih so raz\xc5\xa1irili svoje ozemlje od Kaspijskega jezera na stepe severno od \xc4\x8crnega morja in na zahod najmanj do reke Dnjeper._NEWLINE_Leta 758 je abasidski kalif Abdulah al-Mansur ukazal voja\xc5\xa1kemu guvernerju Armenije Jazidu ibn Usajd al-Salamiju, naj se poro\xc4\x8di z nevesto iz hazarske vladarske hi\xc5\xa1e in z njimi sklene mir. Jazir se je poro\xc4\x8dil s h\xc4\x8derko kagana Bagaturja, nevesta pa je nepri\xc4\x8dakovano, morda na porodu, umrla. Njeni slu\xc5\xbeabniki so jo odpeljali domov v prepri\xc4\x8danju, da so jo Arabci zastrupili, kar je razsrdilo njenega o\xc4\x8deta. Hazarski general Ras Tarhan je zato napadel in ve\xc4\x8d mesecev pusto\xc5\xa1il po severnem Iranu, zatem pa so odnosi med Hazari in Abasidskim kalifatom umirili.\n_START_SECTION_\nDruga verstva\n_START_PARAGRAPH_\nHazarska oblast je dopu\xc5\xa1\xc4\x8dala \xc5\xa1iroko paleto verstev, zato so Hazari poleg \xc5\xa1amanizma in judaizma verjetno prakticirali tudi gr\xc5\xa1ko pravoslavje, nestorijansko in monofizitsko kr\xc5\xa1\xc4\x8danstvo, zaratustrstvo ter nordijske, finske in slovanske poganske kulte._NEWLINE_Gr\xc5\xa1ki pravoslavni \xc5\xa1kof je imel sede\xc5\xbe v Itilu in je bil podrejen metropolitu v Dorosu. "Slovanski apostol" sv. Ciril je baje posku\xc5\xa1al spreobrniti Hazare v kr\xc5\xa1\xc4\x8danstvo, vendar mu to ni uspelo._NEWLINE_Hazarski muslimani so imeli v mestih kar obse\xc5\xbene \xc4\x8detrti s \xc5\xa1tevilnimi mo\xc5\xa1ejami. Muslimansko skupnost je dvoru zastopal poseben muslimanski uradnik - haz.\n_START_SECTION_\nDelitev vladarske oblasti\n_START_PARAGRAPH_\nVrhovna oblast v hazarski dr\xc5\xbeavi je bila razdeljena med kagana in beka ali kagan beka. Takratni arabski zgodovinarji trdijo, da je bil kagan samo duhovni vladar z omejenimi pooblastili, bek pa je bil odgovoren za dr\xc5\xbeavno upravo in voja\xc5\xa1ke zadeve. Kagan in kagan bek sta \xc5\xbeivela v prestolnici Itil. Kaganova pala\xc4\x8da je, po trditvah arabskih virov, stala na otoku na Volgi. Kagan je imel 25 \xc5\xbeena, ki so bile h\xc4\x8derke podlo\xc5\xbenih vladarjev. Zadnji podatek je verjetno pretiran._NEWLINE_V Hazarski korespondenci hazarski kralj Jo\xc5\xbeef sebe istoveti z vladarjem Hazarov in svojega sovladarja sploh ne omenja. Njegova trditev odpira vpra\xc5\xa1anje, ali je bil kagan ali kagan bek, opisi njegovih vojnih pohodov pa ka\xc5\xbeejo na to, da je bil verjetno bek. Kakorkoli \xc5\xbee, v Schechterjevem pismu se kralj Jo\xc5\xbeef nima za kagana. Tretja mo\xc5\xbenost je, da so Hazari do leta 950-960, ko je korespondenca nastala, oba polo\xc5\xbeaja zdru\xc5\xbeili v enega ali pa so beki izpodrinili kagane ali obratno._NEWLINE_Hazarsko dvojno kraljevanje je morda vplivalo tudi na druge narode. Dr\xc5\xbeavno oblast so na podoben na\xc4\x8din delila zgodnja mad\xc5\xbearska ljudstva, ki so imela duhovnega kralja (kende) in voja\xc5\xa1kega kralja (gyula). Ibn Fadlan pravi, da so imeli podobno organizacijo tudi zgodnji Turki Oguzi. Oguzi so imeli vojskovodjo kudarkina, ki je bil podrejen vladajo\xc4\x8demu jabguju.\n_START_SECTION_\nVojska\n_START_PARAGRAPH_\nHazarsko vojsko je vodil kagan bek, poveljevali pa so njemu podrejeni oficirji tarkani. Slaven tarkan, o katerem poro\xc4\x8dajo arabski viri, je bil Ras ali As Tarkan, ki je leta 758 poveljeval pohodu na Armenijo. Pomembna enota hazarske vojske je bila arsija, ki so jo sestavljali muslimanski voja\xc5\xa1ki najemniki iz Horezma ali Alani. Arsija je imela privilegij, da ni sodelovala v borbah proti muslimanom._NEWLINE_Zgodnji ruski viri mesto Hazaran, ki je stalo ob Volgi nasproti Itila, v\xc4\x8dasih imenujejo Hvalis, Hazarsko morje (Kaspijsko jezero) pa Hvali\xc5\xa1ko morje. Nekateri strokovnjaki, med katerimi je tudi Omeljan Pricak, trdijo, da sta obe imeni vzhodnoslovanski razli\xc4\x8dici imena "Horezmijec" in se nana\xc5\xa1ata na voja\xc5\xa1ke najemnike iz arsije._NEWLINE_Hazari so poleg stalne vojske po potrebi vpoklicali tudi svoje nabornike in pomo\xc5\xbene enote, ki so jih sestavljali naborniki iz podlo\xc5\xbenih plemen.\n_START_SECTION_\nDrugi uradniki\n_START_PARAGRAPH_\nNaselja so upravljali uradniki, ki so se imenovali tuduni. Tudune so ponekod, na primer v bizantinskih naseljih na Krimu, imenovali me\xc5\xa1\xc4\x8dani v skladu z interesi lokalne politi\xc4\x8dne elite. Ibn Fadlan med vladnimi uradniki in dostojanstveniki omenja d\xc5\xbeavi\xc5\xa1garja in kundurja, katerih pristojnosti niso znane.\n_START_SECTION_\nSodstvo\n_START_PARAGRAPH_\nMuslimanski viri poro\xc4\x8dajo, da sta hazarsko vrhovno sodi\xc5\xa1\xc4\x8de sestavljala dva Juda, dva kristjana, dva muslimana in "pogan", za katerega ni znano, ali je bil tur\xc5\xa1ki \xc5\xa1aman ali nordijski ali slovanski sve\xc4\x8denik. Sodniki so razsojali skladno z zakoni njihove vere. Nekateri poznavalci tak\xc5\xa1ni sestavi sodi\xc5\xa1\xc4\x8da ugovarjajo, ker mora judovsko rabinsko sodi\xc5\xa1\xc4\x8de Bet din imeti tri \xc4\x8dlane. Mo\xc5\xbeno je torej, da so imeli Judi kot pripadniki dr\xc5\xbeavne religije na vrhovnem sodi\xc5\xa1\xc4\x8du tri \xc4\x8dlane in ne samo dva in da so muslimanski viri z omenjanjem samo dveh \xc4\x8dlanov posku\xc5\xa1ali manj\xc5\xa1ati njihov vpliv. Muslimansko in kr\xc5\xa1\xc4\x8dansko sodi\xc5\xa1\xc4\x8de sta na ta ra\xc4\x8dun morda delovali s samo enim ali dvema sodnikoma.\n_START_SECTION_\nTrgovina\n_START_PARAGRAPH_\nHazari so obvladovali mre\xc5\xbeo najpomembnej\xc5\xa1ih trgovskih poti, po katerih je blago iz zahodne Evrope potovalo proti vzhodu do Srednje Azije in Kitajske in obratno. Preko Hazarije so z Evropo trgovali tudi Arabci iz Omajadskega kalifata in radaniti, ceh judovskih trgovcev, ki so morda pripomogli k spreobrnitvi Hazarov v judaizem._NEWLINE_Hazari svoji osrednji vladi niso pla\xc4\x8devali davkov, ker se je financirala iz 10% davka od blaga, ki je potovalo preko njenega ozemlja in davkov, ki so ga pla\xc4\x8devali podjarmljeni narodi. Hazari so izva\xc5\xbeali med, krzno, volno, proso in druga \xc5\xbeita, ribe in su\xc5\xbenje. Orientalist D.M. Dunlop in zgodovinar M. Artamonov trdita, da Hazari sami niso proizvajali nobenih dobrin in so \xc5\xbeiveli izklju\xc4\x8dno od trgovine. Odkritja iz zadnjih petdesetih letih, med katere spadajo lon\xc4\x8darsk in steklarske delavnice, njuno tditev spodbijajo\n_START_SECTION_\nDenar\n_START_PARAGRAPH_\nHazari so kovali svoj srebrn denar jarmak. Mnogi kovanci so bili kopija arabskih dirhamov s popa\xc4\x8denimi arabskimi napisi. V Hazariji so se na \xc5\xa1iroko uporabljali tudi kovanci Omajadskega kalifata, predvsem zaradi zanesljive vsebnosti srebra. Hazarske kovance, ki so bili imitacja dirhamov, so sprejemali tudi na Kitajskem, Angliji in Skandinaviji, ker so bili zaradi nepoznavanja arab\xc5\xa1\xc4\x8dine prepri\xc4\x8dani, da gre za arabski denar._NEWLINE_Na nekaterih ohranjenih kovancih je napis "Ard al-Hazar", ki v arab\xc5\xa1\xc4\x8dini pomeni "dr\xc5\xbeava Hazarov". Veliko koli\xc4\x8dino srebrnikov so leta 1999 odkrili na kmetiji dru\xc5\xbeine Spolling na otoku Gotland na \xc5\xa0vedskem odkrili. Med njimi je bilo nekaj kovancev iz leta 837/838 na katerih je napis v arab\xc5\xa1\xc4\x8dini "Mojzes je bo\xc5\xbeji prerok", ki je kopija muslimanskega napisa "Mohamed je bo\xc5\xbeji prerok" na arabskih kovancih. R.M. Kovalev domneva, da so bili ti dirhami prilo\xc5\xbenostni kovanci, ki so jih skovali v spomin na prestop hazarskega kagana Bulana v judaizem.\n_START_SECTION_\nVplivno obmo\xc4\x8dje\n_START_PARAGRAPH_\nKo je bil Hazarski kaganat na vi\xc5\xa1ku svoje mo\xc4\x8di, je bil izredno mo\xc4\x8dna dr\xc5\xbeava. Jedro dr\xc5\xbeave je obsegalo pore\xc4\x8dje spodnje Volge in obalo Kaspijskega jezera na jug do Derbenta. Hazari so poleg tega od poznega 7. stoletja obvladovali ve\xc4\x8dino Krima in severovzhodno obalo \xc4\x8crnega morja. Po letu 800 so hazarske posesti obsegale tudi ve\xc4\x8dino Pontske stepe od Dnjepra na zahodu do Aralskega jezera. Nekateri tur\xc5\xa1ki zgodovinski atlasi med njihove posesti pri\xc5\xa1tevajo tudi ozemlje vzhodno od Arala. Med hazarsko-arabsko vojno v zgodnjih 700. letih se nekaj Hazarov umaknilo do vzno\xc5\xbeij Urala. Nekaj njihovih naselij se je morda ohranilo.\n_START_SECTION_\nUpadanje in propad\n_START_PARAGRAPH_\nDeveto stoletje, ki se v\xc4\x8dasih omenja tudi kot Pax Chazarica, hazarski mir, je bilo obdobje popolne hazarske oblasti nad Pontsko stepo, ki je omogo\xc4\x8dila razcvet trgovine in stikov med Evropo in Azijo. V zgodnjem 10. stoletju je zaradi vpadov Varjagov iz Kijevske Rusije in raznih tur\xc5\xa1kih plemen mo\xc4\x8d hazarske dr\xc5\xbeave za\xc4\x8dela upadati. Dr\xc5\xbeava si je za kratek \xc4\x8das opomogla med vladanjem mo\xc4\x8dnih vladarjev Arona II. in Jo\xc5\xbeefa, ki sta pokorila uporni\xc5\xa1ke Alane in zmagala v vojnah proti Kijevski Rusiji.\n_START_SECTION_\nUpor Kabarov in odhod Mad\xc5\xbearov\n_START_PARAGRAPH_\nBizantinski cesar Konstantin VII. Porfirogenet v svojem delu De administrando imperio pi\xc5\xa1e, da se je v 9. stoletju skupina treh hazarskih klanov, imenovana Kabari, uprla hazarski oblasti. Upor je izbruhnil v \xc4\x8dasu spreobra\xc4\x8danja v judaizem, zato Mihail Artamonov, Omeljan Pritsak in drugi zgodovinarji domnevajo, da je bil upor povezan z zavrnitvijo rabinskega judaizma. Domneva je malo verjetna, saj \xc5\xa1e vedno velja prepri\xc4\x8danje, da so bili Kabari in glavnina Hazarov tako pogani, judje, kristjani kot muslimani. Pritsak zagovarja domnevo, da je bil upor Kabarov v resnici vojna kagana Kan-Tuvana Digvija proti kagan beku. Kabari si bili v vojni pora\xc5\xbeeni in so se zato pridru\xc5\xbeili plemenski zvezi, ki so jo vodili Mad\xc5\xbeari (Ogri). V\xc4\x8dasih se je domnevalo, da ime "Oger" izhaja iz tur\xc5\xa1ke besede "onogur", ki pomeni "deset pu\xc5\xa1\xc4\x8dic". Sedem pu\xc5\xa1\xc4\x8dic naj bi simboliziralo sedem ugrofinskih plemen, tri pu\xc5\xa1\xc4\x8dice pa Kabare._NEWLINE_V zadnjih letih 9. stoletja so se Hazari in Oguzi zdru\xc5\xbeili, da bi skupaj napadli Pe\xc4\x8denege, ki so napadali oba naroda. Pe\xc4\x8denege so izrinili proti zahodu, od koder so Pe\xc4\x8denegi pregnali Mad\xc5\xbeare, ki so kot hazarski vazali naseljevali pore\xc4\x8dji Dona in Dnjepra. Mad\xc5\xbeari so se pod vodstvom poglavarja Lebedija in kasneje Arpada preselili na ozemlje sedanje Mad\xc5\xbearske. Odhod Mad\xc5\xbearov je povzro\xc4\x8dil politi\xc4\x8dno nestabilnost in izgubo hazarske kontrole nad stepami severno od \xc4\x8crnega morja.\n_START_SECTION_\nDiplomatska izolacija in voja\xc5\xa1ke gro\xc5\xbenje\n_START_PARAGRAPH_\nZavezni\xc5\xa1tvo Hazarskega kaganata z Bizantinskim cesarstvom se je v zgodnjem 10. stoletju za\xc4\x8delo krhati. Vojski obeh dr\xc5\xbeav sta se na Krimu za\xc4\x8deli spopadati in cesar Konstantin VII. Porfirogenet je v 940. letih v svojem delu De Administrando Imperio za\xc4\x8del razmi\xc5\xa1ljati o na\xc4\x8dinih, kako bi Hazare izoliral in napadel. Bizantinci so v tem \xc4\x8dasu za\xc4\x8deli sklepati zavezni\xc5\xa1tva Pe\xc4\x8denegi in Rusi in imeli pri tem razli\xc4\x8dne uspehe._NEWLINE_Hazari so se zaradi vpadov nomadov, uporov v vazalnih dr\xc5\xbeavah in napadov biv\xc5\xa1ih zaveznikov vse od za\xc4\x8detka 10. stoletja vojskovali na ve\xc4\x8d frontah. Iz Schechterjevega dokumenta je razvidno, da se je hazarski vladar Benjamin ben Menahem vojskoval s koalicijo "\'SY, TWRQY, \'BM in PYYNYL", katero je \xc5\xa1\xc4\x8duvala in podpirala "MQDWN". MQDWN pomeni Makedon in se v mnogih judovskih srednjeve\xc5\xa1kih tekstih nana\xc5\xa1a na Bizantinsko cesarstvo. Druga imena pomenijo Burtase, Turke Oguze, Vol\xc5\xa1ke Bolgare in Pe\xc4\x8denege. Benjamin je bil uspe\xc5\xa1en vojskovodja, njegov sin Aron II. pa se je moral soo\xc4\x8diti z novo invazijo, ki so jo tokrat vodili Alani. Aron je s pomo\xc4\x8djo Oguzov porazil Alane, Oguzi pa so \xc5\xbee po nekaj letih postali hararski sovra\xc5\xbeniki. Ibn Fadlan je na svojem potovanju okrog leta 921 zapisal, da so Oguzi sovra\xc5\xbeniki Hazarov._NEWLINE_Nekateri viri trdijo, da je Seld\xc5\xbeuk, eponimni prednik Turkov Seld\xc5\xbeukov, v zgodnjem in srednjem 10. stoletju za\xc4\x8del svojo kariero kot ogu\xc5\xa1ki vojak v hazarski slu\xc5\xbebi. Povzpel se je do visokega polo\xc5\xbeaja, potem pa se je za\xc4\x8del prepirati s hazarskimi vladarji in od\xc5\xa1el v Horezm.\n_START_SECTION_\nVzpon Rusije\n_START_PARAGRAPH_\nHazari so bili na za\xc4\x8detku zavezniki raznih varja\xc5\xa1kih skupin, ki so obvladovale ozemlje okoli Novgoroda. Ruski kaganat, zgodnja ruska dr\xc5\xbeava, ki je obsegala ozemlje dana\xc5\xa1nje severozahodne Rusije in Belorusijo, je bila verjetno pod mo\xc4\x8dnim vplivom Hazarov. Rusi so se lahko neovirano gibali preko Hazarije, ko so napadali ozemlja okrog \xc4\x8crnega morja in Kaspijskega jezera. Na enem od pohodov naj bi kagan za prost prehod od njih zahteval polovico plena. Rusi so imeli poleg tega tudi dovoljenje za prosto trgovanje po Volgi. Zavezni\xc5\xa1tvu z Rusi so najbr\xc5\xbe botrovale sovra\xc5\xbenosti med Hazari in Arabci, hazarsko zatiskanje o\xc4\x8di pa se je s\xc4\x8dasoma sprevrglo v ogor\xc4\x8denje, predvsem med muslimanskim prebivalstvom kaganata. Hazarski vladarji so zato Rusom zaprli pot po Volgi, kar je povzro\xc4\x8dilo vojno. V zgodnjih 960. letih je hazarski vladar Jo\xc5\xbeef takole pisal Hasdaju ibn \xc5\xa0aprutu o poslab\xc5\xa1anju odnosov z Rusi: "Proti njim sem se spustil v vojno, ker bi sicer uni\xc4\x8dili celotno ozemlje muslimanov vse do Bagdada"._NEWLINE_Ruska vojskovodja Oleg Novgorodski in Svjatoslav I. Kijevski sta za\xc4\x8dela ve\xc4\x8d vojn proti Hazarskemu kaganatu, pogosto s tihim soglasjem Bizantinskega cesarstva. V Schechterjevem pismu je poro\xc4\x8dilo o vojnem pohodu, ki ga je okrog leta 941 proti Hazarom spro\xc5\xbeil HLGW, se pravi Oleg. Olega je v tej vojni premagal general Pesah, kar vzbuja dvome v zanesljivost opisov dogodkov v Primarni kroniki in drugih sorodnih delih o zgodovini Vzhodnih Slovanov._NEWLINE_Svjatoslavu je v 960. letih le uspelo uni\xc4\x8diti hazarski imperij. Rusi so leta 965 zasedli Sarkel in Tamatarho, leta 968 ali 969 pa \xc5\xa1e prestolnico Itil. Obiskovalec Itila, ki je mesto obiskal kmalu po njegovem padcu, je napisal: "Po ruskem napadu nista ostala niti jagoda na grozdu niti list na veji".\n_START_SECTION_\nHazari izven Hazarije\n_START_PARAGRAPH_\nHazarske skupnosti so obstojale tudi izven Hazarskega kaganata. Mnogo hazarskih najemnikov je slu\xc5\xbeilo v vojskah kalifata in drugih islamskih dr\xc5\xbeavah. Dokumenti iz srednjeve\xc5\xa1kega Konstantinopla dokazujejo, da so se v predmestju Pera, dana\xc5\xa1njem Beyo\xc4\x9flu, Hazari me\xc5\xa1ali z Judi. V Konstantinoplu so \xc5\xbeiveli tudi kr\xc5\xa1\xc4\x8danski Hazari, nekaj pa jih je bilo tudi v bizantinski vojski. V 9. in 10. stoletju so slu\xc5\xbeili celo v cesarski osebni stra\xc5\xbei hetarei, v kateri so imeli svojo lo\xc4\x8deno enoto. Patriarh Fotij I. Konstantinoplski se je neko\xc4\x8d obregnil nad cesarjem, \xc4\x8de\xc5\xa1 da ima "hazarsko obraz". Kaj je njegova izjava pomenila, ni znano. Lahko bi se nana\xc5\xa1ala na njegovo poreklo ali je pa je bila groba \xc5\xbealitev._NEWLINE_Abraham ibn Daud je v 12. stoletju v \xc5\xa0paniji poro\xc4\x8dal, da so bili med rabinskimi u\xc4\x8denci tudi Hazari in njihovi potomci. Jude iz Kijeva, pa tudi iz vseh drugih delov Rusije, ki bi utegnili biti hazarskega porekla, so omenjali tudi v Franciji, Nem\xc4\x8diji in Angliji._NEWLINE_Med Kabari, ki so se v 9. in zgodnjem 10. stoletju naselili na Ogrskem, bi lahko bilo tudi nekaj Hazarov. Mnogo hazarskih Judov je pred tujimi osvajalci verjetno pobegnilo tudi v druge vzhodnoevropske dr\xc5\xbeave, kjer so se zlili z lokalnimi Judi in judovskimi priseljenci iz Nem\xc4\x8dije in Zahodne Evrope. Hazari znotraj vzhodnoevropske judovske skupnosti nikoli niso ustanovili kak\xc5\xa1ne pomembe samostojne skupine._NEWLINE_Poljske legende govorijo o Judih, ki so bili prisotni na Poljskem \xc5\xbee pred ustanovitvijo Poljskega kraljestva. Nekatero poljski kovanci iz 12. in 13. stoletja imajo slovanske napise, pisane v hebrej\xc5\xa1\xc4\x8dini. Povezava teh kovancev s Hazari je zgolj hipoteti\xc4\x8dna.\n_START_SECTION_\nKasnej\xc5\xa1e omembe Hazarov\n_START_PARAGRAPH_\nKaj je od hazarske dr\xc5\xbeave ostalo in koliko \xc4\x8dasa je \xc5\xa1e obstojala po Svjatoslavovem opusto\xc5\xa1enju Itila leta 968/969, \xc4\x8de sploh je, je \xc5\xa1e vedno predmet razprav. Hazari so v naslednjih dvesto letih morda obdr\xc5\xbeali oblast ponekod naKavkazu, zaradi zelo skopih zgodovinskih zapisov pa je to te\xc5\xbeko dokazati._NEWLINE_Dokaz za morebiten obstoj kasnej\xc5\xa1e hazarske dr\xc5\xbeave bi lahko bilo dejstvo, da Svjatoslav po zasedbi Itila ni zasedel celega vol\xc5\xa1kega bazena in se je s hazarskega ozemlja umaknil relativno kmalu zaradi pohoda proti Bolgarom. Stalna osvojitev Povol\xc5\xbeja se je zgodila v kasnej\xc5\xa1ih valovih stepskih ljudstev, na primer Kip\xc4\x8dakov.\n_START_SECTION_\nJudovski viri\n_START_PARAGRAPH_\nMandgelisov dokument, pismo iz leta 985-986 (leta 4746 po hebrejskem koledarju), pisano v hebrej\xc5\xa1\xc4\x8dini, govori o "hazarskem knezu, na\xc5\xa1em gospodu Davidu", ki je \xc5\xbeivel v Tamanu. Davida so obiskali odposlanci iz Kijevske Rusije in se z njim pogovarjali o verskih zadevah. Obisk bi lahko bil povezan z Vladimirjevo spreobrnitvijo v kr\xc5\xa1\xc4\x8dansko vero, ki se je zgodila pribli\xc5\xbeno takrat. Taman je bila okrog leta 988 kne\xc5\xbeevina Kijevske Rusije in morda ena od naslednic Hazarskega kanata. Nekateri poznavalci, med njimi tudi D.M. Dunlop, trdijo, da je pristnost tega pisma vpra\xc5\xa1ljiva._NEWLINE_Abraham ibn Daud, \xc5\xa1panski rabin iz 12. stoletja, je poro\xc4\x8dal o sre\xc4\x8danju s hazarskimi rabinskimi u\xc4\x8denjaki v Toledu, ki so mu povedali, da je v Hazaraziji ostal samo \xc5\xa1e "\xc5\xbealosten ostanek rabinskih vernikov". Njihova omemba namiguje, da je nekaj Hazarov ostalo etni\xc4\x8dno, \xc4\x8de ne politi\xc4\x8dno, samostojnih najmanj dve stoletji po padcu Itila._NEWLINE_Petahija Ratisbonski, rabin in popotnik iz 13. stoletja, je na potovanaju skozi Hazarijo o njenih prebivalcih omenil samo to, da \xc5\xbeivijo izolirano v stalnem objokovanju.\n_START_SECTION_\nMuslimanski viri\n_START_PARAGRAPH_\nIbn Haukal in al-Mukaddasi sta omenjala Itil po letu 969, kar bi lahko pomenilo, da so ga obnovili. Al-Biruni je sredi 11. stoletja poro\xc4\x8dal, da je bil Itil v ru\xc5\xa1evinah in ni omenjal kasnej\xc5\xa1ega mesta Sak\xc5\xa1in, ki je bilo zgrajeno v njegovi bli\xc5\xbeini. Mo\xc5\xbeno je torej, da je bil novi Itil sredi 11. stoletja poru\xc5\xa1en. \xc4\x8cetudi je Birunijevo poro\xc4\x8dilo to\xc4\x8dno, ni nobenega dokaza, da je bil novi Itil naseljen s Hazari in ne morda s Pe\xc4\x8denegi ali katerim drugim ljudstvom._NEWLINE_Ibn al-Ath\xc4\xabr, ki je pisal okrog leta 1200, opisuje "pohod Fadluna Kurda proti Hazarom". Fadluna Kurda so kasneje prepoznali kot emirja al-Fadla ibn Mohameda al-Shaddadija, ki je v 1030. letih vladal v Araniji in drugih delih Azerbajd\xc5\xbeana. Al-Fadl je napadel Hazare, vendar je moral pobegniti, ker je padel v hazarsko zasedo in izgubil 10.000 mo\xc5\xbe. Marquart in Barthold, velika strokovjaka za evrazijske nomade z za\xc4\x8detka 20. stoletja, sta menila, da se dogodek nana\xc5\xa1a na preostanke Hazarov, ki so se vrnili k poganstvu in nomadskemu na\xc4\x8dinu \xc5\xbeivljenja. Barthold in nedavno tudi Kevin Brook sta glede tega bolj skepti\xc4\x8dna in trdita, da se Ibn al-Ath\xc4\xabrjevi zapisi ne nana\xc5\xa1ajo na Hazare, pa\xc4\x8d pa na Gruzince ali Abhazijce. Za nobeno od omenjenih trditev ni trdnih dokazov.\n_START_SECTION_\nViri iz Kijevske Rusije\n_START_PARAGRAPH_\nRuska Primarna kronika pi\xc5\xa1e, da so bili na Vladimirjevih razgovorih o bodo\xc4\x8di veri v Kijevski Rusiji leta 986 prisotni tudi hazarski Judi. Ali so bili ti Judi iz Kijeva ali odposlanci kak\xc5\xa1nega hazarskega vladarja, ni znano. Dogodek je po mnenju nekaterih poznavalcev izmi\xc5\xa1ljen, omemba hazarskih Judov po propadu Hazarkega kaganata pa je kljub temu pomembna. Zgodovinar Heinrich Graetz domneva, da so bili omenjeni Judi odposlanci s Krima,vendar ne navaja nobenih primarnih virov._NEWLINE_Primarna kronika za leto 1023 poro\xc4\x8da, da je Mstislav, eden od Vladimirjevih sinov, napadel svojega brata Jaroslava z vojsko, v kateri so bili tudi "Hazari in Kasogi". Kasogi so bili zgodnji Adigi. Omemba Hazarov seveda ne pomeni, da so v tistem \xc4\x8dasu \xc5\xa1e imeli svojo dr\xc5\xbeavo, saj so bili morda ruski podlo\xc5\xbeniki._NEWLINE_Kijevskega kneza Olega I. \xc4\x8cernigovskega so leta 1078 ugrabili Hazari in ga odpeljali v Konstantinopel. V strokovnih krogih prevladuje mnenje, da ugrabitelji niso bili Hazari, ampak Pe\xc4\x8denegi ali katero drugo ljudstvo iz Pontskih step. Po zasedbi Tmutarakana v 1080. letih se je Oleg razglasil z "arhonta Hazarije".\n_START_SECTION_\nBizantinski, gruzinski in armenski viri\n_START_PARAGRAPH_\nBizantinski zgodovinar Kedren opisuje napad zdru\xc5\xbeene bizantinsko-ruske vojske na hazarsko dr\xc5\xbeavo v Ker\xc4\x8du leta 1016, v kateri je vladal Georgij Cul. Omembe Hazarov po letu 1016 so na splo\xc5\xa1no bolj nejasne. Arabci, na primer, so vsa stepska plemena imenovali "Turki", Bizantinci pa "Skiti". Judovski Hazari so omenjeni tudi v Gruzinski kroniki kot skupina, ki je v poznem 12. stoletju \xc5\xbeivela v Derbentu._NEWLINE_Plemena, ki so po Mojzesovih zakonih \xc5\xbeivela na Balkanu omenja najmanj en bizantinski vir. Povezavo med temi skupinami, na primer Halizi, in Hazari ve\xc4\x8dina sodobnih poznavalcev zavra\xc4\x8da.\n_START_SECTION_\nZahodni viri\n_START_PARAGRAPH_\nGiovanni di Plano Carpini, ki je bil v 13. stoletju pape\xc5\xbeev legat na dvoru mongolskega kagana Gujuka, je napisal seznam narodov, ki so jih pokorili Mongoli. Eden od narodov, ki je bil razvr\xc5\xa1\xc4\x8den med narode na Kavkazu, Pontski stepi in Kaspijski regiji, so bili "Brutaki, ki so Judi". Identiteta Brutakov je nejasna. Carpini med drugim omenja, da si brijejo glave in da spadajo med Kip\xc4\x8dake. Omembe se verjetno nana\xc5\xa1ajo na ostanke Hazarov, ki so se pome\xc5\xa1ali med Kip\xc4\x8dake. Mo\xc5\xbeno je tudi, da gre za Kip\xc4\x8dake, ki so prestopili v judaizem in so bili morda povezani s Krim\xc4\x8daki ali s Krimskimi Karaimi.\n_START_SECTION_\nDana\xc5\xa1nja imena hazarskih krajev\n_START_PARAGRAPH_\nGeografska imena nekaterih krajev, ki vsebujejo besedo Hazar, so se ohranila vse do danes. Eno od njih je Kaspijsko jezero, ki ga v Perziji sicer tradicionalno imenujejo Hikarnsko morje ali Mazandaransko morje, poznajo pa ga tudi kot Hazarsko morje. Njegovo ime se je ohranilo tudi v nekaterih drugih kulturah: Azerbajd\xc5\xbeanci ga imenujejo "X\xc9\x99z\xc9\x99r d\xc9\x99nizi", Turki "Hazar Denizi", Arabci "Bahr ul-Khazar" in Iranci "Darya-ye Khazar".\n_START_SECTION_\nDatum in obseg spreobrnitve\n_START_PARAGRAPH_\nDatum spreobrnitve Hazarov v judaizem in odgovor na vpra\xc5\xa1anje, ali je \xc5\xa1lo za enkraten dogodek ali za dolgotrajen proces, so \xc5\xa1e vedno sporni. Sporno je tudi \xc5\xa1tevilo Hazarov ki so prestopili v judaizem, saj nekateri spisi trdijo, da je se je spreobrnil samo kralj in dru\xc5\xbebena elita, drugi pa da se je spreobrnila ve\xc4\x8dina lai\xc4\x8dnega prebivalstva. D.M. Dunlop je menil, da so se spreobrnili samo zgornji dru\xc5\xbebeni razredi, kar je do nedavnega menila tudi ve\xc4\x8dina drugih poznavalcev. Analiza nedavno odkritih grobov ka\xc5\xbee, da je sredi 9. stoletja pri\xc5\xa1lo do spremembe pogrebnih obi\xc4\x8dajev. Hazari so opustili poganski na\xc4\x8din pokopavanja z grobnimi dodatki in privzeli enostavno pokopavanje v mrli\xc5\xa1kem prtu, kar ka\xc5\xbee na mno\xc5\xbei\xc4\x8den prestop v judaizem. Mnenja strokovnjakov o tem so \xc5\xbee vedno deljena.\n_START_SECTION_\nDomnevno hazarsko poreklo A\xc5\xa1kenazov\n_START_PARAGRAPH_\nTeorija, da so vsi ali ve\xc4\x8dina evropskih Judov A\xc5\xa1kenazov morda potomci Hazarov in ne Semitov z Bli\xc5\xbenjega vzhoda, je nastala v Evropi v okviru rasnih \xc5\xa1tudij v poznem 19. stoletju. Teorija se je mnogokrat navajala kot argument, da sodobni evropski Judi niso potomci Izraelitov in zato nimajo pravice do Palestine. Teorijo je prvi javno objavil rasni teoretik Ernest Renan na svojem predavanju z naslovom "Judaizem kot rasa in religija" 27. januarja 1883. Njegovo teorijo so sprejeli celo britanski Izraeliti, ki so na njeni osnovi zavra\xc4\x8dali trditev evropskih Judov, da so pravi potomci Izraelitov, ker so med prave potomce pri\xc5\xa1tevali samo sebe. Teorijo so sprejeli tudi zgodnji antisionisti._NEWLINE_Za trditev, da so A\xc5\xa1kenazi potomci Hazarov, ni nobenih trdnih znanstvenih in zgodovinopisnih dokazov, proti trditvi pa govori tudi dejstvo, da v razvoju jidi\xc5\xa1a, ki ga govorijo A\xc5\xa1kenazi, ni opaziti prakti\xc4\x8dno nobenega tur\xc5\xa1kega vpliva._NEWLINE_Proti trditvi govorijo tudi sodobne analize DNA. Analize kromosoma Y A\xc5\xa1kenazov, rimskih, severnoafri\xc5\xa1kih, kurdskih, bli\xc5\xbenjevzhodnih, jemenskih in etiopskih Judov in \xc5\xa1estnajstih nejudovskih narodnosti iz podobnih geografskih podro\xc4\x8dij so pokazale, da med Judi iz razli\xc4\x8dnih delov sveta ni zna\xc4\x8dilnih genetskih razlik, kar pomeni, da je bila ve\xc4\x8dina judovskih skupnosti relativno izolirana od nejudovskega okolja.\n_START_SECTION_\nDrugi mo\xc5\xbeni nasledniki\n_START_PARAGRAPH_\nHazarsko poreklo si lastijo tudi Karaimi, Krim\xc4\x8daki, Gorski Judje in gruzijski Judje. Za njihove trditve je malo dokazov, \xc4\x8deprav je mo\xc5\xbeno, da je v te skupnosti za\xc5\xa1lo tudi nekaj Hazarov in njihovih potomcev. Nejudovske skupnosti, ki trdijo, da so vsaj delno potomke Hazarov, so Kumiki in Krimski Tatari. Tudi za njihovo nasledstvo ni nobehih dokazov in je \xc5\xa1e vedno predmet razprav.'